**VARIANTA II**

**PROIECT**

**(**nu produce efecte juridice**)\***

**R O M Â N I A INIȚIATOR,**

**JUDEŢUL MUREŞ PRIMAR**

**CONSILIUL LOCAL** Soós Zoltán

**AL MUNICIPIULUI TÂRGU MUREŞ**

## H O T Ă R Â R E A nr. \_\_\_\_\_\_\_

**din \_\_\_\_\_\_\_\_\_\_\_\_\_\_\_\_\_\_ 2020**

**privind procedura de comunicare a actelor administrative fiscale, a actelor de executare silită și a altor acte emise de organul fiscal local, respectiv de transmitere a cererilor formulate de către contribuabili/plătitori prin mijloace electronice de transmitere la distanță**

***Consiliul local al municipiului Târgu Mureş, întrunit în şedinţă ordinară de lucru,***

**Având în vedere:**

1. Referatul de aprobare nr. 68.078 din .17.11.2020 iniţiat de Primar prin Direcţia impozite și taxe locale privind procedura de comunicare a actelor administrative fiscale, a actelor de executare silită și a altor acte emise de organul fiscal local, respectiv de transmitere a cererilor formulate de către contribuabili/plătitori prin mijloace electronice de transmitere la distanță
2. Raportul Comisiilor de specialitate din cadrul Consiliului local municipal Târgu Mureş

**În conformitate cu prevederile :**

* Art. 46 alin. (1), alin. (5), art. 47 alin (17), art.79 alin.(1-4,5) și art.80 alin. (1) din Legea nr. 207/2015 privind Codul de procedură fiscală, cu modificările și completările ulterioare;
* Anexa 2 din Ordinul 3097/2016 pentru aplicarea prevederilor art. 46 alin. (8) și art. 47 alin. (9) din Legea nr. 207/2015 privind Codul de procedură fiscală ;
* Legii nr. 52/2003 privind transparenţa decizională în administraţia publică, republicată,
* art. 129 alin.(1), alin. (4) lit. ”e”, alin. (14), art.196, alin.(1), lit. „a” şi ale art. 243, alin. (1), lit. „a” din OUG nr. 57/2019 privind Codul administrativ,

**H o t ă r ă ş t e** :

**Art. 1.** Se aprobă procedura de comunicare a actelor administrative fiscale, a actelor de executare silită și a altor acte emise de Direcția impozite și taxe locale, respectiv de transmitere a cererilor formulate de către contribuabili/plătitori prin mijloace electronice de transmitere la distanță, procedură prevăzută în Anexa 1, care face parte integrantă din prezenta hotărâre.

**Art. 2.** Cu aducerea la îndeplinire a prevederilor prezentei Hotărâri se încredinţează Executivul Municipiului Târgu Mureş, prin Direcția impozite și taxe locale.

**Art. 3.** În conformitate cu prevederile art. 252, alin. 1, lit. c și ale art. 255 din O.U.G. nr. 57/2019 privind Codul Administrativ precum și ale art. 3, alin. 1 din Legea nr. 554/2004, privind contenciosul administrativ, prezenta Hotărâre se înaintează Prefectului Judeţului Mureş pentru exercitarea controlului de legalitate.

**Art. 4**. Prezenta hotărâre se comunică:

* Direcția Impozite si Taxe Locale.

**Viză de legalitate**

**p. Secretarul general al Municipiului Târgu Mureş,**

**Director executiv D.I.T.L.**

Szövérfi László

\*Actele administrative sunt hotărârile de Consiliu local care intră în vigoare şi produc efecte juridice după îndeplinirea condiţiilor prevăzute de art. 129, art. 139 din O.U.G. nr. 57/2019 privind Codul Administrativ

Anexa 1

La HCL nr. \_\_\_\_\_\_\_\_ din \_\_\_\_\_\_

**privind procedura de comunicare a actelor administrative fiscale, a actelor de executare silită și a altor acte emise de organul fiscal local, respectiv de transmitere a cererilor formulate de către contribuabili/plătitori prin mijloace electronice de transmitere la distanță**

**I. Comunicarea actelor administrative fiscale, a actelor de executare silită și a altor acte emise de Direcția impozite și taxe locale prin mijloace electronice de transmitere la distanță**

ART. 1

**Mijloace electronice prin care se poate realiza comunicarea**

(1) Organele fiscale locale pot opta pentru comunicarea actelor administrative fiscale, actelor de executare şi altor acte emise de Direcția impozite și taxe locale către contribuabil prin următoarele mijloace electronice de transmitere la distanţă:

a) fax;

b) e-mail (căsuţă de poştă electronică);

(2) Comunicarea prin mijloace electronice a actelor administrative fiscale, actelor de executare şi altor acte emise de Direcția impozite și taxe locale conform alin. (1) lit. b) se poate realiza doar dacă sunt îndeplinite cumulativ următoarele condiţii:

a) organul fiscal local deţine un certificat calificat;

b) contribuabilul persoană fizică sau juridică deţine un certificat calificat;

c) contribuabilul se obligă să transmită un e-mail de confirmare a primirii actelor administrative fiscale, actelor de executare şi altor acte emise de Direcția impozite și taxe locale, în cel mult 3 zile lucrătoare de la primire.

(3) Actele administrative fiscale, actele de executare şi alte acte emise de Direcția impozite și taxe locale se consideră comunicate şi în cazul în care contribuabilul nu îndeplineşte condiţia de la alin. (2) lit. c), dar se îndeplineşte procedura prevăzută la art. 6.

ART. 2

**Opţiunea contribuabilului pentru utilizarea mijloacelor electronice de transmitere la distanţă**

(1) Pentru a putea utiliza mijloacele electronice de transmitere a actelor administrative fiscale, actelor de executare şi altor acte emise de Direcția impozite și taxe locale, contribuabilii trebuie să opteze, pe baza unei cereri adresate Direcției impozite și taxe locale, prin indicarea, după caz, a numărului de fax, a adresei de e-mail, pentru mijloacele de comunicare prevăzute la art. 1 alin. (1) lit. a) sau b).

(2) Cererea prevăzută la alin. (1) se depune, în scris, personal, la registratura organului fiscal local şi va conţine inclusiv adresa de corespondenţă a contribuabilului. Direcția impozite și taxe locale comunică, în scris, contribuabilului luarea în evidenţă a solicitării şi data de la care comunicarea actelor administrative fiscale, actelor de executare şi altor acte emise de acesta se va realiza exclusiv pe baza mijloacelor electronice pentru care a optat.

(3) În cazul în care contribuabilul a optat pentru unul dintre mijloacele de transmitere la distanţă prevăzute la alin. (1), acesta îşi asumă răspunderea pentru asigurarea mentenanţei echipamentelor proprii prin care se realizează primirea informaţiilor, precum şi pentru păstrarea confidenţialităţii credenţialelor utilizate. Direcția impozite și taxe locale nu răspunde pentru interceptarea informaţiilor transmise prin mijloacele de transmitere la distanţă prevăzute la alin. (1) de către persoane neautorizate.

ART. 3

**Modificarea opţiunilor privind comunicarea prin mijloace electronice şi renunţarea la serviciul de comunicare prin mijloace electronice**

(1) Contribuabilii pot opta pentru modificarea sau renunţarea la comunicarea actelor administrative fiscale, actelor de executare şi altor acte emise de Direcția impozite și taxe locale prin mijloace electronice, pe bază de cerere, în scris, depusă la registratura Direcției impozite și taxe locale.

(2) Direcția impozite și taxe locale comunică, în scris, contribuabilului luarea în evidenţă a solicitării de la alin. (1) şi data de la care comunicarea actelor administrative fiscale, actelor de executare şi altor acte emise de organul fiscal local se va realiza exclusiv pe baza mijloacelor electronice de transmitere la distanţă pentru care a optat. În cazul renunţării la utilizarea mijloacelor electronice de transmitere la distanţă, Direcția impozite și taxe locale comunică, în scris, contribuabilului data de la care se utilizează celelalte forme de comunicare prevăzute de lege.

ART. 4

**Gratuitatea serviciilor de comunicare prin mijloace de transmitere la distanţă**

Serviciile de comunicare prin mijloace electronice de transmitere la distanţă furnizate de către Direcția impozite și taxe locale sunt gratuite.

ART. 5

**Comunicarea prin fax**

(1) Comunicarea actelor administrative fiscale, actelor de executare şi altor acte emise de Direcția impozite și taxe locale se realizează de către acesta la numărul de fax indicat de către contribuabil.

(2) Comunicarea se consideră realizată la data şi ora raportului de transmitere emis de către fax-ul de pe care s-a realizat comunicarea.

(3) Raportul de transmitere reprezintă dovada comunicării. Raportul de transmitere se arhivează, electronic sau fizic, la dosarul contribuabilului.

ART. 6

**Comunicarea prin e-mail**

(1) Comunicarea prin e-mail a actelor administrative fiscale, actelor de executare şi altor acte emise de Direcția impozite și taxe locale se realizează de către acesta la adresa de e-mail indicată de contribuabil.

(2) Comunicarea se consideră realizată la data primirii unui e-mail de confirmare, de pe adresa de e-mail unde a fost transmis actul administrativ fiscal, actul de executare sau altor acte emise de Direcția impozite și taxe locale.

(3) În cazul persoanelor juridice, e-mailul de confirmare trebuie să fie însoţit de semnătură electronică extinsă bazată pe un certificat calificat.

(4) Confirmarea de primire trebuie comunicată de contribuabil în cel mult 3 zile lucrătoare de la primirea e-mailului. În cazul în care contribuabilul confirmă primirea, data comunicării este data transmiterii de către contribuabil a e-mailului de confirmare.

(5) În cazul în care contribuabilul nu transmite e-mail-ul de confirmare a primirii conform alin. (2) şi (3), în termenul prevăzut la alin. (4), actul administrativ fiscal, actul de executare sau alt act emis de Direcția impozite și taxe locale, se consideră comunicat după expirarea unui termen de 15 zile calendaristice, calculat de la data comunicării e-mailului de către organul fiscal local.

(6) În situaţia prevăzută la alin. (5) Direcția impozite și taxe locale întocmeşte un proces-verbal de comunicare care se semnează cu semnătură electronică extinsă bazată pe un certificat calificat sau în format fizic, cu semnătură olografă.

(7) Confirmarea de primire prevăzută la alin. (2) şi (3), după caz, respectiv procesul-verbal de comunicare prevăzut la alin. (6) se arhivează, electronic sau fizic, la dosarul contribuabilului.

**II. Transmiterea cererilor formulate de către contribuabili/plătitori prin mijloace electronice de transmitere la distanță**

ART. 7

(1) Contribuabilul/Plătitorul poate transmite organului fiscal cereri, înscrisuri sau orice alte documente şi prin fax sau e-mail.

(2) Data depunerii cererii, înscrisului sau documentului este data înregistrării acesteia/acestuia, astfel cum rezultă din mesajul electronic transmis de registratura electronică .

(3) În sensul prezentului cod, prin registratură electronică se înţelege sistemul electronic de înregistrare şi tranzacţionare a documentelor şi a informaţiilor primite sau emise de organul fiscal prin mijloace electronice.

ART. 8

**Identificarea contribuabilului/plătitorului în mediul electronic**

(1) Contribuabilul/Plătitorul care depune cereri, înscrisuri sau documente la organul fiscal, prin mijloace electronice de transmitere la distanţă, se identifică în relaţia cu organul fiscal astfel:

a) persoanele juridice, asocierile şi alte entităţi fără personalitate juridică, precum şi persoanele fizice care desfăşoară activităţi economice în mod independent ori exercită profesii libere se identifică numai cu certificate calificate;

b) persoanele fizice, altele decât cele prevăzute la lit. a), se identifică prin intermediul furnizorilor de servicii publice de autentificare electronică autorizaţi potrivit legii .

ART. 9

**Confidenţialitatea şi acordul contribuabilului cu privire la prelucrarea automată a datelor cu caracter personal**

(1) Prevederile Regulamentului 679/2016 (UE) privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor), în vigoare de la

data de 25.05.2018, sunt aplicabile prezentei proceduri.

(2) Acordul contribuabilului pentru folosirea datelor sale personale în scopul acordării accesului la serviciile de comunicare prin mijloace electronice se consideră a fi implicit prin înregistrarea la Direcția impozite și taxe locale a cererii de comunicare prin mijloace electronice a actelor administrative fiscale, actelor de executare şi altor acte emise de organul fiscal local.

(3) Schimbul de date realizat între organul fiscal local sau autoritatea administrativ-teritorială şi contribuabili trebuie să îndeplinească cerinţe standard de integritate şi confidenţialitate potrivit protocolului HTTPS.